- Det bliver enten et køb af de lejede spillere alternativt stopper samarbejdet, forklarer Troels Bech om situationen for Besar Halimi, Jan Kliment og Anthony Jung

Sportsdirektør Troels Bech er i fuld sving med at forberede fremtidens Brøndby-mandskab.

Han har travlt, fordi det europæiske eventyr begynder allerede 10. juli.

Men de kommende tre en halv uge handler primært om at fokusere på jagten på mesterskabet. Internt har Alexander Zorniger i hvert fald klart signaleret til spillerne, at han ikke vil bruge kræfter, tid og energi på kontraktsnak i den afgørende fase af sæsonen.

Derfor skal der ikke – i hvert fald udadtil – bruges så meget krudt på, hvilke spillere Alexander Zorniger råder over, når han indleder forberedelserne til den nye sæson i midten af juni.

Sådan bør Brøndby handle til sommer

Når det handler om de tre lejesvende - Besar Halimi, Anthony Jung og Jan Kliment – bliver det enten et køb eller et farvel her i sommer for de tre spillere.

- Det var helt ekstraordinært, at vi kunne forlænge lejeaftalen med Jan Kliment sidste sommer for endnu et år.

- I år vil det være sådan, at vi enten skal købe de lejede spillere (Halimi, Jung eller Kliment) eller stoppe samarbejdet, når lejeaftalerne udløber, forklarer Troels Bech.

Anthony Jung har vist fin form i foråret. Nu skal det snart afgøres, om han skal købes fri i Leipzig eller retur til den tyske klub. Foto: Claus Bonnerup.

Arbejder på flere spor

Sportsdirektøren har ingen planer om at sætte sig tilbage i stolen og vente på et svar fra eksempelvis Teemu Pukki, der står med kontraktudløb om blot to måneder.

- Jeg er nødt til at arbejde på flere spor. Jeg kan ikke sidde og vente på, at Teemu kommer med et svar til os, forklarer Troels Bech, der afviser, at finnen har fået en deadlinedato, hvor han skal svare definitivt på, om fremtiden er på Vestegnen eller et andet sted.

Eksklusivt interview med Zornigers blogger-kæreste: Brøndbys fans er vanvittige

Når det gælder Johan Larsson, der står med kontraktudløb til vinter, har Troels Bech allerede ved flere lejligheder signaleret, at klubben vil beholde ham. Men parterne har endnu ikke sat sig til forhandlingsbordet.

- I den slags situationer er der andre interesser end Brøndbys, lyder meldingen fra sportsdirektøren, der henviser til Larssons fremtidsønsker og agentens interesser (Søren Lerby).

Han skal snarest gøre op, om Johan Larsson, hvis han ikke vil forlænge samarbejdet, skal sælges for to-tre mio. kr. allerede i sommerens vindue eller blive til vinter, hvor han transferfrit kan skifte og derved ikke efterlader en krone i kassen til Brøndby.

Se også: Hylder Brøndbys guldjagt, men én ting bekymrer

Se også: Brøndby-profil fik klar besked: Du spiller ikke tre gode kampe på en uge

FAKTA: Brøndbys vilde stime 25 på stribe uden nederlag Med sejren over FC Nordsjælland har Brøndby nu 25 kampe i træk i Superligaen uden nederlag. 20 sejre og fem uafgjorte samt målscoren 63-23 er facit for Alexander Zorningers tropper. Her er de 25 kampe Brøndby foreløbig har spillet siden seneste nederlag – 0-2 mod AGF 20. august sidste år. 23. april 2018: 4-3 ude over FC Nordsjælland. 19. april 2018: 3-2 ude over FC Midtjylland 15. april 2018: 2-1 hjemme over FCK. 8. april 2018: 5-1 hjemme over Horsens. 2. april 2018: 3-0 ude over AaB. 18. marts 2018: 2-1 hjemme over Hobro. 11. marts 2018: 1-1 ude mod Horsens. 4. marts 2018: 2-1 hjemme over OB. 1. marts 2018: 1-0 ude over FC Midtjylland. 25. februar 2018: 6-1 hjemme over Helsingør. 18. februar 2018: 1-1 ude mod AaB. 11. februar 2018: 3-1 ude over Lyngby. 10. december 2017: 2-2 hjemme mod AGF. 3. december 2017: 3-1 ude over SønderjyskE. 26. november 2017: 3-1 ude over Silkeborg. 19. november 4-2 hjemme over FC Nordsjælland. 5. november 2017: 1-0 ude over FC København. 30. oktober 2017: 3-1 hjemme over Randers. 22. oktober 2017: 1-0 ude over Helsingør. 15. oktober 2017: 4-1 hjemme over Silkeborg. 1. oktober 2017: 4-0 hjemme over SønderjyskE. 24. september 2017: 2-1 ude over Hobro. 17. september 2017: 0-0 mod AaB hjemme. 10. september 2017: 1-1 mod OB ude. 27. august 2017: 2-0 hjemme over Horsens. Vis mere Luk

Se også: Brøndby gør det igen: Vinder for syvende kamp i træk